Diari Oficial de la Generalitat Valenciana


Sumari del DOGV 8831, del 10-06-2020 (2020/4114)

RESOLUCIÓ de 2 de juny de 2020, de la Direcció General de l'Institut Valencià de Competitivitat Empresarial (IVACE), per la qual s'acorda modificar els terminis d'execució, justificació, i validesa dels justificants de despesa i pagament, en el marc de la Resolució de 22 de novembre de 2018, del president de l'IVACE, per la qual es convoquen subvencions a projectes de creació d'empreses de base tecnològica (CREATEC-CV) amb càrrec al pressupost de l'exercici 2018 i es deixa sense efecte la Resolució de 30 de març de 2020 d'aquesta direcció general.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8831

Data del DOGV
:   10-06-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/4114


Data del document
:   02-06-2020

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 2 de juny de 2020, de la Direcció General de l'Institut Valencià de Competitivitat Empresarial (IVACE), per la qual s'acorda modificar els terminis d'execució, justificació, i validesa dels justificants de despesa i pagament, en el marc de la Resolució de 22 de novembre de 2018, del president de l'IVACE, per la qual es convoquen subvencions a projectes de creació d'empreses de base tecnològica (CREATEC-CV) amb càrrec al pressupost de l'exercici 2018 i es deixa sense efecte la Resolució de 30 de març de 2020 d'aquesta direcció general. [2020/4114]  
  
Mitjançant la Resolució de 22 de novembre de 2018, del president de l'Institut Valencià de Competitivitat Empresarial (IVACE), es van convocar subvencions a projectes de Creació d'Empreses de Base Tecnològica (CREATEC-CV), amb càrrec al pressupost de l'exercici 2018 (DOGV núm. 8437, de 4 de desembre de 2018). L'article 9.3 de la convocatòria esmentada, Terminis d'execució, justificació i validesa de justificants de despesa i pagament, establia uns terminis d'execució i justificació dels projectes que, com a conseqüència de l'estat d'alarma declarat pel Reial decret 463/2020, de 14 de març, van ser modificats mitjançant la Resolució de 30 de març de 2020, de la Direcció General de l'IVACE, vinculant les noves dates a l'alçament de l'estat d'alarma decretat.  
El Reial decret 537/2020, de 22 de maig, pel qual es prorroga l'estat d'alarma declarat pel RD 463/2020, de 14 de març, estableix en l'article 9, Terminis administratius suspesos, en virtut del Reial decret 463/2020, de 14 de març, que, amb efectes des de l'1 de juny de 2020, el còmput dels terminis administratius que hagueren sigut suspesos es reprendrà, o es reiniciarà, si així s'haguera previst en una norma amb rang de llei aprovada durant la vigència de l'estat d'alarma i les seues pròrrogues.  
  
Vist l'informe de l'Àrea d'Empreses i Associacions de l'IVACE, de data 25 de maig de 2020, i en nom de la seguretat jurídica, de conformitat amb el que s'estableix en la disposició final primera, Desenvolupament i execució de la resolució de convocatòria, segons la qual es delega en la persona titular de la Direcció General de l'IVACE perquè dicte les resolucions necessàries per al desenvolupament, l'eficàcia i l'execució d'aquesta convocatòria, resolc:  
1. Deixar sense efecte la Resolució de la Direcció General de l'IVACE, de 30 de març de 2020, per la qual s'acorda modificar els terminis d'execució, validesa de justificants de despesa i pagament i de justificació dels projectes aprovats en el marc de la Resolució de 22 de novembre de 2018, del president de l'IVACE, per la qual es convoquen subvencions a projectes de Creació d'Empreses de Base Tecnològica (CREATEC-CV) amb càrrec al pressupost de l'exercici 2018.  
2. Modificar l'article 9.3 de la convocatòria aprovada per la Resolució de 22 de novembre de 2018, del president de l'IVACE, per la qual es convoquen subvencions a projectes de Creació d'Empreses de Base Tecnològica (CREATEC-CV), amb càrrec al pressupost de l'exercici 2018, quant als terminis i les dates límit d'execució de projectes, de validesa de justificants de despesa i pagament i de justificació previstes, que queda redactat com segueix a continuació:  
«a) El projecte haurà de desenvolupar-se amb posterioritat a la data de sol·licitud i fins a l'1 de juliol de 2020, entenent-se que s'ha iniciat quan s'haja produït el primer compromís de despesa ferma i irreversible.  
b) Seran subvencionables les despeses incorregudes en la realització del projecte sempre que la data del justificant de despesa estiga compresa en el període indicat en l'apartat anterior.  
c) S'admetran els pagaments realitzats amb posterioritat a la data de sol·licitud i fins al 29 de setembre de 2020 inclusivament.  
d) La justificació de l'execució del projecte podrà presentar-se fins al 29 de setembre de 2020 inclusivament.»  
Per als expedients en què s'hagueren establit dates particulars, se'ls ampliaran aquestes en el nombre de dies de suspensió de terminis administratius derivat de l'aplicació del RD 463/2020, això és, 79 dies, sempre que no resulten anteriors a les noves establides amb caràcter general, cas en el qual s'aplicarien aquestes.   
Contra aquesta resolució no podrà interposar-se cap recurs, de conformitat amb el que es disposa en l'article 32.3 de la Llei 39/2015, d'1 d'octubre, del procediment administratiu comú de les administracions públiques.  
  
València, 2 de juny de 2020.- La directora general de l'IVACE: Júlia Company Sanus.